Formand for Dansk Folkeparti, Morten Messerschmidt, er ved retten i dag blevet frifundet for dokumentfalsk og svindel med EU-midler - og det vækker glæde og lettelse i det nordjyske DF-bagland.

- Det er dejligt og fortjent med en frifindelse, så vi endelig kan komme videre. Sådan lyder den første reaktion på Morten Messerschmidts frifindelse fra Nana Harring, der er spidskandidat for Dansk Folkeparti i Nordjyllands Storkreds ved seneste folketingsvalg. Morten Messerschmidt er netop blevet frifundet ved retten i Frederiksberg. Han var anklaget for dokumentfalsk og svindel med 98.325 kroner i EU-støtte. Tilbage i 2015 søgte han om penge til en EU-konference, der skulle være sideløbende med Dansk Folkepartis sommergruppemøde i Skagen. Sagen drejede sig om, hvorvidt der var tale om, om pengene endte med at betale for gildet til sommergruppemødet, eller om der reelt set var en EU-konference afholdt af den europæiske politiske sammenslutning Meld, som Morten Messerschmidt var formand for. Da sagen var for retten sidste år, blev Messerschmidt idømt seks måneders betinget fængsel, hvilket dog blev annulleret, da der var tvivl om, om dommeren var inhabil. I dag kunne Messerschmidt dog forlade retten som en fri mand. DF bagland i jubel Også i Mariagerfjordkredsen vækker dagens frifindelse glæde hos DF'erne. - Jeg råbte bare yes, for jeg er så glad. Jeg har hele tiden troet på, at der ikke var hold i anklagerne, så nu er det dejligt, der er sat punktum for syv års slid for Morten, og også for Dot, siger Pia Adelsteen, der er tidligere folketingsmedlem og folketingskandidat for Dansk Folkeparti. Ifølge Pia Adelsteen, der også er tidligere formand for DF i Mariagerfjordkredsen, så har Meld-sagen haft stor betydning for hele partiet. - Ofte stod vi på gaden og fik at vide, at vi havde korrupte EU folk, så det har slidt på os internt også, fordi hvad var egentlig op og ned. Men frifindelsen i dag betyder, at vi ikke skal forsvare Morten og partiet mere, siger Pia Adelsteen. "Partiet vil gå frem nu" Også den nuværende formand for Mariagerfjordkredsen jublede, da dommen faldt. - Jeg råbte højt jubii, og så fældede jeg en tåre. Det, den mand er gået igennem, og at han så stadigvæk står her i dag, det er vildt, siger Peter Rytter Lassen. Han tror på, at dagens dom vil få afgørende betydning for Dansk Folkeparti i fremtiden. - Vi er meget lettede og jeg tror på, at Dansk Folkeparti vil gå frem fra dags dato, siger han. Peter Rytter Lassen og Pia Adelsteen er nu klar til at se fremad - og koncentrere sig om politik. - Nu har vi ikke længere den her sag hængende over hovedet, så nu skal vi fortsætte det gode arbejde Morten har gang i, og den fornyelse af DF, som vi er nogle, der tror på, siger Pia Adelsteen.